section_heading: Pozadina
paragraph_text: Povijest katoličanstva na Korejskom poluotoku seže u 1777. godinu, kada je katolička literatura dospjela na korejsko tlo preko kineskih isusovaca. Deset godina poslije, prilikom tajnog ulaska u zemlju, nepoznati kineski svećenik zatekao je oko 4000 korejskih katolika koji dotad nisu imali doticaja s katoličkim svećeništvom. Dinamičnu katoličku zajednicu gotovo u cijelosti vodili su obrazovani laici plemićkog porijekla, jedini koji su mogli čitati knjige pisane na hanja jeziku.